KOMUNIKAZZJONI TAL-KUMMISSJONI LILL-KUNSILL Segwitu għad-Deċiżjoni tal-Kunsill 2011/734/UE tat-12 ta' Lulju 2011 indirizzata lill-Greċja bl-għan li ssaħħaħ u tapprofondixxi s-sorveljanza tal-finanzi pubbliċi u li tavża lill-Greċja biex tieħu miżuri għat-tnaqqis tad-defiċit, liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv (Marzu 2012) /* COM/2012/0117 final */





KOMUNIKAZZJONI TAL-KUMMISSJONI LILL-KUNSILL Segwitu għad-Deċiżjoni tal-Kunsill 2011/734/UE tat-12 ta' Lulju 2011 indirizzata lill-Greċja bl-għan li ssaħħaħ u tapprofondixxi s-sorveljanza tal-finanzi pubbliċi u li tavża lill-Greċja biex tieħu miżuri għat-tnaqqis tad-defiċit, liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv (Marzu 2012) 1. Daħla Din il-Komunikazzjoni trimestrali tivvaluta l-miżuri implimentati u ppjanati mill-Greċja biex tikkonforma mad-Deċiżjoni tal-Kunsill 2011/734/UE tat-12 ta’ Lulju 2011[1]. L-azzjoni li ttieħdet sal-aħħar ta’ Settembru 2011 kienet ivvalutata fil-Komunikazzjoni bid-data tas-26 ta' Ottubru 2011[2]. Flimkien mar-Rapport tal-Persunal tal-Kummissjoni dwar il-Konformità, imħejji b’kollaborazzjoni mal-BĊE[3], il-Komunikazzjoni tikkontribwixxi wkoll għall-valutazzjoni tal-konformità mal-MPEF u l-MtQ[4], fil-kuntest tal-ftehim dwar faċilità ta' self bejn il-Greċja u l-Istati Membri l-oħra taż-żona tal-euro. Din il-valutazzjoni hija bbażata fuq il-missjoni li twettqet mis-servizzi tal-Kummissjoni flimkien mal-persunal tal-FMI u l-BĊE mit-18 ta’ Jannar sal-10 ta’ Frar 2012 fil-kuntest tal-programm ta' aġġustament ekonomiku u r-rapport trimestrali trażmess mill-Ministeru Grieg tal-Finanzi fit-2 ta’ Marzu 2012. 2. Id-Deċiżjoni tal-Kunsill tat-12 ta' Lulju 2011 Fit-12 ta' Lulju 2011, il-Kunsill adotta Deċiżjoni, skont l-Artikoli 126(9) u 136 tat-TFUE, indirizzata lill-Greċja bl-għan li ssaħħaħ u tapprofondixxi s-sorveljanza tal-finanzi pubbliċi u li tavża lill-Greċja biex tieħu miżuri għat-tnaqqis tad-defiċit, liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv sal-2014. Din id-Deċiżjoni rriformulat id-Deċiżjoni ta' Mejju 2010[5], li kienet ġiet emendata diversi drabi. Id-Deċiżjoni kienet tesiġi li l-Greċja tadotta għadd ta' miżuri speċifiċi bl-għan li żżomm id-defiċit tal-amministrazzjoni pubblika taħt il-limiti massimi li ġejjin: · EUR 17 065 miljun (7.9 % tal-PDG abbażi tal-istimi tal-PDG disponibbli bħalissa) fl-2011; · EUR 14 916 miljun (7.3 % tal-PDG, abbażi tal-aħħar previżjonijiet dwar il-PDG) fl-2012; · EUR 11 399 miljun (5.6 % tal-PDG) fl-2013 u · EUR 6 385 miljun (3.1 % tal-PDG) fl-2014[6].,[7]. Id-Deċiżjoni ġiet emendata fit-8 ta' Novembru 2011[8]. Madankollu, il-limiti massimi nominali msemmija qabel għad-defiċit tal-amministrazzjoni pubblika ma tbiddlux. 3. Eżekuzzjoni tal-Baġit Sa Diċembru 2011 Fil-kuntest tal-programm ta’ aġġustament ekonomiku, il-Greċja ntrabtet li tissodisfa l-kriterji ta’ prestazzjoni trimestrali fir-rigward tan-nefqa primarja tal-istat, il-bilanċ tal-flus tal-amministrazzjoni pubblika, l-istokk tad-dejn tal-gvern ċentrali u r-rikavati mill-privatizzazzjoni, kif ukoll kriterju indikattiv dwar l-akkumulazzjoni ta' arretrati lill-fornituri[9]. Il-prestazzjoni sal-aħħar ta’ Settembru 2011 kienet imħallta. Il-kriterji għan-nefqa primarja tal-istat (dejta reali: EUR 42.0 biljun; kriterju: EUR 44.5 biljun), dejn tal-gvern ċentrali (dejta reali: EUR 360.4 biljun; kriterju: EUR 394.0 biljun) intlaħqu. Madankollu, il-mira għall-bilanċ primarju tal-amministrazzjoni pubblika ma ntlaħqitx bi ftit (dejta reali: EUR ‑5.2 biljun; kriterju: EUR -5.0 biljun), peress li l-ġbir tat-taxxi u tal-kontribuzzjonijiet soċjali kien inqas minn dak li kien ippjanat. Il-mira għar-rikavati mill-privatizzazzjoni ma ntlaħqitx (dejta reali: EUR 0.39 biljun; kriterju: EUR 1.7 biljun). Il-kriterju indikattiv rigward in-nuqqas ta’ akkumulazzjoni ta’ arretrati ma ġiex issodisfat, minħabba li l-arretrati akkumulati mill-1 ta’ Jannar 2011 sal-aħħar ta’ Settembru 2011 kienu jammontaw għal EUR 1.1 biljun. Id-dejta disponibbli għall-aħħar ta’ Diċembru 2011 turi li l-miri għall-bilanċ tal-flus primarju għall-amministrazzjoni pubblika (dejta reali: EUR -4.8 biljun; kriterju: EUR -5.1 biljun), nefqa primarja tal-baġit tal-istat (dejta reali: EUR 58.9 biljun; kriterju: EUR 60.8 biljun) u stokk tad-dejn tal-gvern ċentrali (dejta reali: EUR 378.1 biljun; kriterju: EUR 394.0 biljun) intlaħqu. Minkejja ostakli sinifikanti minn kontrazzjoni ekonomika aktar qawwija milli mistenni, u l-instabbiltà politika u soċjali, il-miri nkisbu bi tnaqqis fin-nefqa kapitali u nefqiet diskrezzjonarji oħra, li paċew sew it-tnaqqis mid-dħul mistenni mit-taxxi u mill-kontribuzzjonijiet soċjali u n-nefqa żejda fis-settur farmaċewtiku. Ir-rikavati mill-fondi strutturali, inklużi dawk relatati maż-żieda fir-rata tal-kofinanzjament minn 75 għal 85 % u l-faċilità ta’ pagament addizzjonali ta’ 10 %[10]ukoll ikkontribwiet biex il-bilanċ tal-flus jinżamm fil-limitu massimu tiegħu, madankollu dan sar bi ħsara għall-attività ta’ investiment tal-gvern. Il-mira riveduta għall-privatizzazzjoni għall-aħħar tal-2011 (dejta reali: EUR 1.6 biljun; kriterju: EUR 1.7 biljun) ma ntlaħqitx iżda b’marġni iżgħar minn dak ta’ Settembru, peress li tkomplew l-estensjonijiet tal-liċenzji tal-logħob u tal-mowbajls. L-istokk tal-arretrati domestiċi baqa’ għoli ħafna (arretrati akkumulati minn Jannar 2011 sa Diċembru 2011: EUR 220 miljun, bi stokk kumplessiv ta’ EUR 5.6 biljun sal-aħħar tas-sena), iżda l-Gvern xorta rnexxielu jnaqqas l-arretrati b’EUR 900 miljun fl-aħħar trimestru tal-2011. Id-defiċit tal-amministrazzjoni pubblika fl-2011, ikkompilat abbażi tal-ESA, attwalment huwa stmat għal EUR 20.2 biljun (9.4 % tal-PDG). Dan jaqbeż il-limitu massimu ta’ EUR 17.1 biljun (7.9 % tal-PDG) stabbilit mid-Deċiżjoni tal-Kunsill, kif diġà antiċipat fil-Komunikazzjoni ta’ qabel. L-istima tad-defiċit tal-2011 issa hija biss ftit ogħla mill-projezzjonijiet ta’ qabel, minkejja d-deterjorament sinifikanti fl-ambjent makroekonomiku. It-Tabella 1 fiha informazzjoni dettaljata dwar l-implimentazzjoni tal-baġit f’Jannar-Diċembru 2011 kemm għall-istat, kif ukoll għall-amministrazzjoni pubblika, fuq bażi ta’ flus, u mqabbla mal-projezzjonijiet ta’ Ġunju u Ottubru 2011 mis-servizzi tal-Kummissjoni. It-tabella turi li l-kompressjoni fin-nefqa ordinarja tal-istat fl-aħħar xhur paċiet sew it-tnaqqis fid-dħul mistenni. Madankollu, il-kontijiet tas-sigurtà soċjali rreġistraw devjazzjoni kbira meta mqabbla mal-pjanijiet. Tabella 1: Implimentazzjoni tal-baġit minn Jannar sa Settembru u minn Jannar sa Diċembru 2011 (abbażi ta' flus) 4. Prospetti għall-2012 u l-2013-2014 L-aspettattivi fiskali għall-2012 marru għall-agħar b’mod konsiderevoli mill-pubblikazzjoni tal-Komunikazzjoni ta’ qabel. Id-deterjorament fiskali jirriżulta minn punt tat-tluq aktar dgħajjef (il-kontijiet tal-2011), u tfixkil ekonomiku akbar milli mistenni: il-PDG reali fl-2012 issa huwa pprojettat li se jiċkien b’4.7 % minflok 2.8 %, kif previst qabel. Kien hemm ukoll dewmien repetittiv fl-implimentazzjoni tal-miżuri fl-2011 b'implikazzjonijiet għall-kontijiet tal-2012. Barra minn hekk, l-implimentazzjoni ta’ pakkett ambizzjuż ta’ riformi tas-suq tax-xogħol, inkluż tnaqqis fil-pagi minimi tas-settur privat (għal aktar dettalji, ara r-Rapport dwar il-Konformità) bl-għan li tiġi rrestawrata l-kompetittività, għandha impatt negattiv fuq perjodu ta’ żmien qasir fuq id-domanda domestika u fuq il-kontijiet fiskali għall-2012. Fl-istess ħin, in-nefqa fuq l-imgħax fl-2012 se tiġi riveduta b’mod sinifikanti ‘l isfel, bis-saħħa tal-operazzjoni ta’ skambju ta’ dejn imwettqa mill-Greċja, skont is-summit taż-żona tal-euro fis-26 ta’ Ottubru 2011 u d-dikjarazzjoni tal-Grupp tal-euro tal-21 ta’ Frar 2012. Meta jitqies dan kollu, il-Kummisjoni qed tirrakkomanda lill-Kunsill biex jemenda l-mira għall-kontijiet fiskali Griegi għall-perjodu 2012-14, li għandhom jiġu ddefiniti abbażi tal-bilanċ primarju f’termini nominali. Skont ir-Rakkomandazzjoni tal-Kummissjoni għal Deċiżjoni tal-Kunsill li temenda d-Deċiżjoni 2011/734/UE (COM(2012) 116), il-Greċja għandha tilħaq defiċit primarju li ma jaqbiżx EUR 2 037 miljun fl-2012 (1.0 % tal-PDG). Il-Greċja mbagħad għandha timmira li tilħaq surplus primarju ta’ EUR 3 652 miljun (1.8 % tal-PDG) u EUR 9 356 miljun (4.5 % tal-PDG) fl-2013 u l-2014, rispettivament. Meta jiġu espressi bħala defiċit kumplessiv tal-gvern, il-miri ta’ hawn fuq huma: EUR 14 811 miljun (7.3 % tal-PDG) fl-2012, EUR 9 462 miljun (4.7 % tal-PDG) fl-2013 u EUR 4 499 miljun (2.2 % tal-PDG) fl-2014. Il-mira l-ġdida għas-surplus tal-2014 hija konsistenti mal-korrezzjoni tad-defiċit eċċessiv fl-2014, kif meħtieġ mid-Deċiżjoni tal-Kunsill. Is-servizzi tal-Kummissjoni, flimkien mal-persunal tal-BĊE u tal-FMI, stmaw li mingħajr miżuri addizzjonali, id-defiċit primarju tal-2012 ikun 2.5 % tal-PDG fl-2012, meta mqabbel ma’ surplus żgħir mistenni fiż-żmien meta ġiet ippubblikata l-Komunikazzjoni ta’ qabel. Għalhekk biex tkun f’pożizzjoni li tilħaq il-mira riveduta l-Greċja kellha tħejji miżuri li jammontaw għal EUR 3 biljun (jew 1.5 % tal-PDG). Il-miżuri mħabbra mill-Greċja kienu kif ġej: · Tnaqqis fin-nefqa farmaċewtika tal-anqas b’EUR 1 076 miljun, billi jitnaqqsu l-prezzijiet tal-mediċini (mediċini ġeneriċi, mediċini mhux protetti bit-trejdmark u mediċini tad-ditta), jittejbu l-kopagamenti, jitnaqqsu l-marġnijiet kummerċjali tal-ispiżjara u tal-bejjiegħa bl-ingrossa, bl-applikazzjoni obbligatorja ta’ riċetti elettroniċi skont is-sustanza attiva u l-protokolli, bl-aġġornament ta’ lista pożittiva ta’ mediċini u l-implimentazzjoni ta’ mekkaniżmu ta’ roħs trimestrali (claw-back awtomatika) li għandhom jitħallsu mill-industrija farmaċewtika. · Tnaqqis fi ħlas għas-sahra lit-tobba fl-isptarijiet tal-anqas b’EUR 50 miljun; · Tnaqqis fl-akkwist ta’ materjal militari b’EUR 300 miljun (ħlasijiet u konsenji). · Tnaqqis fin-nefqa operazzjonali tal-gvern ċentrali, u nfiq relatat mal-elezzjonijiet, tal-anqas b’EUR 370 miljun (meta mqabbel mal-baġit tal-2012), li minnhom tal-anqas EUR 100 miljun f’nefqa operazzjonali b'rabta militari, u tal-anqas EUR 70 miljun f’infiq elettorali. · Tnaqqis fin-nefqa operazzjonali mill-gvernijiet lokali, bl-għan li jiġu ffrankati tal-anqas EUR 50 miljun. · Frontloading ta' tnaqqis f’sussidji lil residenti f’żoni remoti, u tnaqqis f’għotjiet lil diversi entitajiet taħt superviżjoni ta' diversi ministeri, bl-għan li fl-2012 in-nefqa titnaqqas tal-anqas b’EUR 190 miljun. · Tnaqqis fil-baġit tal-investiment pubbliku (PIB) b’EUR 400 miljun: dan it-tnaqqis se jiġi implimentat permezz ta' tnaqqis fis-sussidji lill-investimenti privati u lill-proġetti ta’ investimenti b’finanzjament nazzjonali. It-tnaqqis fil-baġit tal-investiment pubbliku mhuwa se jkollu l-ebda impatt fuq proġetti li huma kofinanzjati mill-fondi strutturali (proġett mhux komplut iffinanzjat mill-programmi operazzjonali tal-2000-06, proġetti (2000-06) tal-fond ta’ koeżjoni, programmi operazzjonali tal-2007-13, u nefqa mhux eliġibbli relatata mal-proġetti ta’ hawn fuq inklużi l-proġetti TEN-T). · Bidliet f’fondi ta’ pensjonijiet supplementari u f’fondi ta’ pensjonijiet b’pensjonijiet ‘il fuq mill-medja jew li jirċievu sussidji għoljin mill-baġit, u tnaqqis f’pensjonijiet għoljin oħra, bl-għan li jiġu ffrankati tal-anqas EUR 450 miljun (netti wara li jitqies l-impatt fuq it-taxxi u l-kontribuzzjonijiet soċjali). · Tnaqqis fl-għoti ta’ benefiċċji lill-familji għal dawk l-unitajiet domestiċi li għandhom introjtu għoli, bl-għan li jiġu ffrankati EUR 43 miljun. · Tnaqqis medju ta’ 12 % fl-hekk imsejħa "pagi speċjali” tas-settur pubbliku, li għalihom l-istruttura l-ġdida tal-pagi ma tapplikax. Dan se japplika wara l-1 ta’ Ġunju 2012 u għandu jwassal għal iffrankar ta’ mill-anqas EUR 205 miljun (netti wara li jitqies l-impatt fuq it-taxxi u l-kontribuzzjonijiet soċjali). L-ebda waħda minn dawn il-miżuri mhija ta’ natura fiskali. Kollha jinsabu fil-parti tal-baġit marbuta man-nefqa: dan isaħħaħ il-karatterisitika favur it-tkabbir ta’ dawn il-miżuri u l-mod li bih huma mfassla jimminimizza l-impatt soċjali. Jekk dawn il-miżuri jiġu implimentati b'mod sħiħ, ikun ifisser li l-Greċja, skont il-projezzjoni makroekonomika attwali, qiegħda fil-perkors it-tajjeb biex tirrispetta l-mira ta’ defiċit primarju ta’ 1.0 % tal-PDG fl-2012. Madankollu, ir-riskju għall-implimentazzjoni tal-miżuri previsti u għal aktar deterjormanet fil-kundizzjonijiet ekonomiċi huma għoljin. Barra minn hekk, il-projezzjonijiet disponibbli għall-2013 u l-2014 jiżvelaw nuqqas fiskali kbir vis-à-vis il-miri riveduti għal dawn is-snin (ara t-Tabella 2). Għalhekk, fix-xhur li ġejjin il-Greċja se jkollha tħabbar u tadotta miżuri fiskali addizzjonali sostanzjali, b’mod partikolari meta l-Greċja taġġorna l-baġit tagħha fuq terminu medju (strateġija fiskali fuq terminu medju jew l-MTFS) f’Mejju 2012. Sabiex iħejji dawn il-miżuri, il-Gvern ta bidu għal analiżi tal-programmi ta’ nfiq pubbliku. L-analiżi qed tissejjes fuq assistenza teknika esterna u qed tiffoka fuq il-pensjonijiet u t-trasferimenti soċjali (filwaqt li tippreserva l-protezzjoni soċjali bażika; infiq għad-difiża mingħajr preġudizzju għall-kapaċità nazzjonali tad-difiża; u r-ristrutturar tal-amministrazzjonijiet ċentrali u lokali. Aktar razzjonalizzazzjoni tal-infiq farmaċewtiku u l-infiq operazzjonali tal-isptarijiet, u l-benefiċċji fi flus għall-benessri se jiġu speċifikati wkoll fix-xhur li ġejjin. 5. Amministrazzjoni tat-Taxxi u Kontroll tan-Nefqa Apparti l-miżuri biex jiżdiedu r-rati tat-taxxa, jitwessgħu l-bażijiet għat-taxxa, jew titnaqqas in-nefqa, il-progress fil-konsolidazzjoni fiskali teħtieġ titjib fl-amministrazzjoni tat-taxxi u ġlieda kontra l-evażjoni tat-taxxi, kif ukoll kontroll tan-nefqa. Għalkemm sar ftit progress f’dawn l-oqsma, fil-biċċa l-kbira tal-każijiet dan il-progress seħħ ħafna aktar bil-mod minn kif kien ippjanat. Sa mill-bidu tal-programm fl-2010, ir-riformi tal-amministrazzjoni tat-taxxi ffokaw primarjament fuq it-titjib fil-leġiżlazzjoni biex tissaħħaħ l-effiċjenza fl-amministrazzjoni tat-taxxi u l-kontrolli; l-implimentazzjoni ta’ proġett ta’ mmaniġġjar effettiv; u t-tfassil ta’ strateġija kontra l-evażjoni biex tiġi rrestawrata d-dixxiplina fiskali u titjieb il-konformità. L-attenzjoni issa tressqet fuq l-implimentazzjoni: il-Gvern issa qiegħed fil-proċess li jingaġġa awdituri ġodda. Titjib huwa mistenni wkoll fil-kwantità u l-kwalità tal-awditi fiskali, It-tisħiħ ta’ stutturi ta’ inċentivi fl-amministrazzjoni tat-taxxi u tal-funzjonijiet fil-kwartieri ġenerali huma meħtieġa wkoll. Il-gvern ta bidu wkoll għall-proċess ta’ fużjoni tal-uffiċċji fiskali lokali, li għandu jintemm sal-aħħar tal-2012. Ir-riformi biex tissaħħaħ in-nefqa pubblika ġew implimentati wkoll. Il-provvediment ta’ dejta fiskali fil-ħin tjieb ukoll bl-applikazzjoni tar-rapportar tal-e-portals mill-ministeri kollha kkonċernati, il-gvernijiet lokali u l-entitajiet ġuridiċi. Madankollu, għadu meħtieġ progress biex is-sistema tiġi estiża għall-fondi tas-sigurtà soċjali u għall-baġit tal-investiment pubbliku. Il-kontroll tan-nefqa tjieb ukoll bl-adozzjoni ta’ reġistri ta’ impenn fil-ministeri u f'entitajiet oħrajn. Madankollu, ir-reġistri ta’ impenn għad iridu jkunu effettivi fil-kontroll ta’ impenji eċċessivi u arretrati għall-baġit ordinarju u s-sistema għad trid tiġi estiża għall-baġit tal-investiment. Il-Ministeru tal-Uffiċju Ġenerali tal-Kontabilità tal-Finanzi stabbilixxa kumitat ta’ koordinazzjoni biex jimmonitorja u jsaħħaħ l-implimentazzjoni tal-kontrolli tal-impenji, sabiex tiġi evitata aktar akkumulazzjoni ta’ arretrati. 6. Privatizzazzjoni Il-fond Grieg tal-privatizzazzjoni (Il-Fond għall-Iżvilupp tal-Assi tar-Repubblika Ellenika, HRADF) ilu jopera bis-sħiħ mill-bidu tal-ħarifa tal-2011. Ingaġġa l-konsulenti finanzjarji, legali u tekniċi għall-biċċa l-kbira tat-tranżazzjonijiet ippjanati għall-2012-14 u identifika strateġija komprensiva għall-mobilizzazzjoni tal-pjan tal-privatizzazzjoni. Madankollu, minħabba li attwalment il-kundizzjonijiet tas-suq huma negattivi u minħabba tħejjijiet tekniċi li jieħdu żmien, ir-rikavati li nġabru bħalissa ma laħqux il-livelli tal-pjanijiet (ara t-tabella). Sadanittant, qed jidher ċar li l-mira tal-ġbir ta’ EUR 50 biljun tar-rikavati mill-privatizzazzjoni mhux se tintlaħaq sal-2015, iżda fuq perjodu itwal. B’riżultat ta’ dan, il-miri tad-dħul annwali ġew riveduti: tal-anqas EUR 5 200 miljun sal-aħħar tal-2012, EUR 9 200 miljun sal-aħħar tal-2013 u, EUR 14 000 miljun sal-aħħar tal-2014. Tabella 4: Pjan tal-privatizzazzjoni: tranżazzjonijiet sa issa Assi || Data tal-ftehim || Ishma mibjugħin || L-ishma li fadal u li huma l-proprjetà tal-Gvern Grieg || Rikavati (flus, f’miljuni ta’ EUR) || Kumulattivi fis-sena (f’miljuni ta’ EUR) || Ħlas tard OTE || Lulju 2011 || 10% || 4% || 392 || 392 || - OPAP 1 (estensjoni tal-liċenzja 2020-30) || Ottubru 2011 || - || - || 375 || 767 || 85 (sar-raba’ trimestru tal-2013) OPAP 2 (bejgħ ta' liċenzji ġodda għall-VLTs) || Ottubru 2011 || - || - || 475 || 1,242 || 85 (sar-raba’ trimestru tal-2013) Telefonija Mobbli (irkant tal-ispettru) || Diċembru 2011 || - || - || 380 || 1,622 || - 7. Konklużjoni Kif kien mistenni meta ġiet adottata l-Komunikazzjoni ta’ qabel, il-livell massimu tad-defiċit tal-gvern (abbażi tal-ESA95) għall-2011 stabbilit mid-Deċiżjoni tal-Kunsill inqabeż. Ġie stmat li l-Greċja rreġistrat defiċit tal-gvern ta’ EUR 20 200 miljun, jew 9.4 % tal-PDG, meta mqabbel ma’ mira ta’ EUR 17 065 miljun, jew 7.9 % tal-PDG. Il-Kummissjoni qed tirrakkomanda li l-Kunsill jirrevedi l-miri fiskali li l-Greċja għandha tirrispetta fl-2012-14. Dawn il-miri għandhom jiġu ddefiniti abbażi tad-defiċit/surplus primarju f’termini nominali: għall-2012 id-defiċit primarju ma għandux jaqbeż EUR 2 037 miljun (1 % tal-PDG) u għall-2013 u l-2014 is-surplus primarju għandu jkun mill-anqas EUR 3 652 miljun (1.8 % tal-PDG) u EUR 9 356 miljun (4.5 % tal-PDG) rispettivament. Dawn il-miri huma konsistenti mal-korrezzjoni tad-defiċit eċċessiv sal-2014, kif meħtieġ mid-Deċiżjoni, peress li l-miri korrispondenti għad-defiċit kumplessiv se jkunu 7.3 % tal-PDG fl-2012, 4.7 % tal-PDG fl-2013 u 2.2 % tal-PDG fl-2014. Filwaqt li l-miżuri li tħabbru dan l-aħħar mill-Gvern Grieg huma konsistenti mal-kisba tal-mira għall-2012, ir-riskji fl-implimentazzjoni huma għoljin ħafna. Barra minn hekk, fl-2013-14 se jkollhom jiġu implimentati aktar miżuri ta’ konsolidazzjoni fiskali sinifikanti biex tiġi korretta s-sitwazzjoni ta’ defiċit eċċessiv sal-2014, kif meħtieġ mid-Deċiżjoni tal-Kunsill. ANNESS : MIŻURI MEĦTIEĠA MID-DEĊIŻJONI TAL-KUNSILL L-Artikolu 1(2): “Il-pjan ta’ aġġustament biex jikkoreġi d-defiċit eċċessiv għandu jimmira għal defiċit tal-ammistrazzjoni pubblika li ma jeċċedix (...) EUR 17 065 miljun (7,6 % tal-PDG) fl-2011 (...). || Mhux osservata. l-Artikolu 1(3). Il-pjan ta’ aġġustament imsemmi fil-paragrafu 2 jeħtieġ li l-bidla annwali fid-dejn gross ikkonsolidat tal-amministrazzoni pubblika ma teċċedix EUR 34 058 miljun fl-2010, EUR 17 365 miljun fl-2011 (...) || Mhux osservata. L-Artikolu 2 (6a) “Il-Greċja għandha tadotta u timplimenta l-miżuri li ġejjin mingħajr dewmien: (a) tnaqqis fl-eżenzjonijiet fiskali, b’mod partikolari l-limiti massimi mhux taxxabbli tad-dħul personali, bl-għan li jiżdied id-dħul b’mill-inqas b’EUR 2 831 miljun fl-2012; || Osservata. Osservata (b) taxxa permanenti fuq il-proprjetà immobbli, miġbura permezz tal-kontijiet tal-elettriku, bl-għan li jinġabru mill-inqas EUR 1 667 miljun fl-2011, u EUR1 750 miljun kull sena mill-2012 'l hemm; (c) implimentazzjoni immedjata tal-istruttura riveduta tal-pagi tal-ħaddiema tas-servizz pubbliku biex b’hekk jikkontribwixxu għal tnaqqis fin-nefqa b’mill-inqas EUR 101 miljun fl-2011, u b’trasferiment ta’ mill-inqas EUR 552 miljun għall-2012, minbarra l-iffrankar provdut fl-MTFS matul l-2015. Din ir-riforma għandha tkopri lill-impjegati kollha tal-amministrazzjoni pubblika, minbarra dawk koperti minn skemi speċjali ta’ pagi. Dan l-iffrankar nett jieħu f’kunsiderazzjoni l-impatt ta’ din il-miżura fuq it-taxxa tad-dħul u l-kontribuzzjonijiet soċjali, kif ukoll il-bonuses imħallsa lill-kategoriji speċifiċi ta’ impjegati; (d) tnaqqis fil-pensjonijiet ewlenija u supplimentari, kif ukoll fis-somom imħallsa f’daqqa meta wieħed jirtira, bl-għan li jkunu ffrankati mill-inqas EUR 219-il miljun fl-2011 bi trasferiment ta’ EUR 446 miljun fl-2012, minbarra l-iffrankar previst fl-MTFS; (e) l-iffissar tal-limitu ta’ 5 % fuq id-depożiti tal-infiq mill-Fond Ekoloġiku, bl-għan li jiġu ffrankati EUR 360 miljun fl-2012; (f) deċiżjonijiet ministerjali jew ċirkolarijiet dwar il-miżuri fiskali fuq gass naturali, żejt għat-tisħin u taxxi fuq il-vetturi previsti fl-MTFS; (g) deċiżjonijiet ministerjali biex il-benefiċċji tas-saħħa pprovduti minn diversi fondi tas-sigurtà soċjali jkunu rregolati b’mod uniformi; (h) leġiżlazzjoni għall-ġbir tal-imposta tas-solidarjetà permezz ta’ taxxa miġbura minn ras il-għajn; (i) deċiżjonijiet ministerjali li jibdew l-għeluq, l-amalgamazzjoni jew it-tnaqqis sostanzjali tal-entitajiet. Dan jaffettwa lil KED, ETA, ODDY, in-National Youth Institute (Istitut Nazzjonali taż-Żgħażagħ), EOMEX, IGME, OSK, DEPANOM, THEMIS, ETHYAGE u ERT, u 35 entitajiet żgħar oħra; (j) deċiżjonijiet ministerjali li jispeċifikaw il-kriterji ta’ diżabbiltà għall-attribuzzjoni ta’ pensjonijiet tad-diżabbiltà, konsistenti mal-ksib tal-objettivi tal-iffrankar tal-MTFS; (k) liġi biex jiġi ffriżat l-indiċjar tal-pensjonijiet ġenerali u supplimentari matul l-2015; (l) l-iffinalizzar tal-lista pożittiva għall-prodotti farmaċewtiċi li jistabbilixxi l-prezzijiet imposti lill-fondi tas-sigurtà soċjali; (m) jittrasferixxi għall-fond ta’ privatizzazzjoni, il-"Hellenic Republic Asset Development Fund" (HRADF) tal-assi li ġejjin: Alpha Bank (0,619 % tal-ishma); Il-Bank Nazzjonali tal-Greċja (1,234 % tal-ishma); Piraeu Bank (1,308 % tal-ishma); l-awtorità tal-Port ta’ Piraeus (23,1 % tal-ishma); L-awtorità tal-Port ta’ Thessaloniki (23,3 % tal-ishma); L-awtoritajiet tal-portijiet ta’ Elefsina, Lavrio, Igoumenitsa, Alexandroupolis, Volos, Kavala, Corfu, Patras, Rafina, Heraklion (100 %); Il-Kumpanija tal-Ilma u d-Drenaġġ ta’ Ateni (27,3 %); Il-kumpanija tal-Ilma u d-Drenaġġ ta’ Thessaloniki (40 %); L-ajruporti reġjonali tal-Istat (trasferiment tad-drittijiet ta’ konċessjoni); il-faċilità lil hinn mill-kosta għall-ħżin tal-gass naturali "South Kavala" (trasferiment ta’ drittijiet ta’ konċessjonijiet kurrenti u futuri); L-awtostradi tal-Greċja (trasferiment tad-drittijiet ekonomiċi ta’ konċessjonijiet kurrenti u futuri); Egnatia odos (100 %); Il-posta tal-Greċja (90 %); OPAP, SA (29 %); erba’ binjiet tal-Istat; (n) jinħatru konsulenti legali, tekniċi u finanzjarji għal mill-inqas erbatax minn dawn il-privatizzazzjonijiet li huma pjanati sa tmiem l-2012; (o) abbażi ta’ djalogu mal-imsieħba soċjali u b’kunsiderazzjoni tal-objettiv tal-ħolqien u l-preservazzjoni tal-impjiegi u t-titjib tal-kompetittività tal-kumpaniji, l-adozzjoni ta’ miżuri ulterjuri li jippermettu l-adattament tal-pagi għall-kundizzjonijiet ekonomiċi. B'mod partikolari: l-estensjoni ta’ ftehimiet kollettivi tas-settur jew okkupazzjonali u l-hekk imsejjaħ prinċipju ta’ favorabbiltà għandhom jiġu sospiżi matul il-perjodu ta’ applikazzjoni tal-MTFS b’tali mod li ftehimiet fil-livell tal-kumpaniji jieħdu preċedenza fuq il-ftehimiet tas-settur jew okkupazzjonali; il-kuntratti kollettivi fil-livell ta’ kumpaniji jistgħu jiġu ffirmati jew minn trejdunjins jew meta fil-livell tal-kumpanija ma jkunx hemm trejdunjin, minn kunsilli tal-impjegati jew minn rappreżentanti oħra tal-impjegati, irrispettivament mid-daqs tal-kumpanija."; L-Artikolu 2(7): “Il-Greċja għandha tadotta l-miżuri li ġejjin sal-aħħar ta’ Diċembru 2011: (a) baġit għall-2012 f’konformità mal-miri MTFS u mal-limiti massimi tad-defiċit imniżżla f’ din id-Deċiżjoni; aġġornament u pubblikazzjoni ta’ informazzjoni dwar id-diversi miżuri previsti fl-MTFS; u l-atti leġiżlattivi fiskali u dwar in-nefqa li huma neċessarji għall-implimentazzjoni tal-baġit fl-istess ħin tal-baġit; || Osservata. (b) rinfurzar tal-kapaċità ta’ ġestjoni tal-awtoritajiet kollha li jiġġestixxu u entitajiet intermedji ta’ programmi operattivi skont il-qafas tal-qafas ta’ referenza tal-istrateġija nazzjonali 2007-2013 u ċ-ċertifikazzjoni tagħhom ISO 9001:2008 (immaniġjar tal-kwalità); || Osservata b’mod konsiderevoli. (c) sistema ta’ pprezzar ibbażata fuq il-każijiet fl-isptar għandha tintuża għall-finijiet baġitarji mill-2013 ’il quddiem; || Tinsab għaddejja. Abbażi tal-ESY.net sett bażiku ta’ indikaturi finanzjarji u tal-attività issa ġie kkompilat għall-isptarijiet kollha tal-NHS. L-ewwel rapport għandu jintbagħat sa Marzu 2012. (d) valutazzjoni tar-riżultati tal-ewwel fażi tar-reviżjoni funzjonali indipendenti tal-amministrazzjoni ċentrali, li se tirriżulta fi pjan ta' azzjoni għall-implimentazzjoni tar-rakkomandazzjonijiet tal-politika operazzjonali. Dawn ir-rakkomandazzjonijiet għandhom jiddeterminaw kif jista’ jintlaħaq servizz pubbliku iktar issimplifikat u effikaċi, jiddefinixxu b’mod ċar ir-responsabbiltajiet u l-linji ta’ kmand tad-dipartimenti ministerjali filwaqt li jeliminaw il-kompetenzi li jikkoinċidu u jtejbu l-mobbilità interministerjali u intraministerjali; l-iffinalizzar tar-reviżjoni funzjonali li għaddejja bħalissa tal-programmi soċjali eżistenti; || Tinsab għaddejja. F’Diċembru 2011 ġie ppubblikat Rapport tal-OECD dwar ir-riformi tal-amministrazzjoni ċentrali. Ir-rakkomandazzjonijiet ta’ dan ir-rapport qed jitqiesu mill-Gvern. Ġie identifikat pjan direzzjonali biex dawn ir-riformi jiġu implimentati matul l-2012. Qed jitħejja abbozz ta’ liġi. Tim konġunt ta’ Assistenza Teknika tal-OECD-FMI ġabar dejta dwar il-programmi soċjali mill-ministeri kollha kkonċernati. rapport finali huwa mistenni li jitlesta sal-aħħar ta’ Marzu. Se ssir fużjoni tat-tieni fażi mal-analiżi funzjonali u r-rapport finali huwa mistenni li jitlesta sal-aħħar ta’ Marzu 2012. (e) il-bidu tal-operazzjonijiet tal-Awtorità Unika għall-Akkwist Pubbliku bir-riżorsi neċessarji sabiex taqdi l-mandat, l-għanijiet, il-kompetenzi u s-setgħat tagħha fil-Pjan ta’ Azzjoni; || Mhux osservata. (f) reviżjoni tat-tariffi għas-servizzi mediċi esternalizzati lill-fornituri privati bl-għan li jitnaqqsu l-kostijiet relatati b’tal-anqas 15 % sal-2011, u bi 15 % addizzjonali fl-2012. || Għadhom għaddejjin iżda qegħdin tard. Kien hemm xi tnaqqis fil-prezz ta’ servizzi kkuntratti lil fornituri privati. (g) miżuri biex jissimplifikaw is-sistema tat-taxxa, jitwessgħu l-bażijiet u jitnaqqsu r-rati tat-taxxa b’mod fiskalment newtrali, b’rabta mat-taxxa fuq l-introjtu personali, it-taxxa fuq l-introjtu korporattiv u l-VAT; || Biex tiġi żgurata riforma ta’ kwalità għolja, din l-iskadenza kellha tiġi posposta bi qbil mal-Kummissjoni. (h) aktar miżuri biex jiġi żgurat li tal-inqas 50 % tal-volum tal-mediċini użati mill-isptarijiet pubbliċi jkun ikkostitwit minn ġeneriki bi prezz orħos minn dak ta’ prodotti simili tad-ditta u mediċini mhux koperti bi privattiva, partikolarment billi jagħmlu obbligatorju li l-isptarijiet pubbliċi kollha jakkwistaw prodotti farmaċewtiċi skont is-sustanza attiva. || Tinsab għaddejja. Madwar 30 % tan-nefqa fuq il-prodotti farmaċewtiċi fl-isptarijiet hija magħmula minn mediċini ġeneriċi u dan l-ammont għadu jista’ jiżdied. (i) ħatra ta’ konsulenti għat-tranżazzjonijiet l-oħrajn marbuta mal-privatizzazzjoni ppjanati għall-2012 u mhux inklużi fil-punt (n) tal-paragrafu 6a; aċċellerazzjoni tar-reġistrazzjoni tas-sjieda ta’ art tal-istat u leġiżlazzjoni sekondarja dwar akkomodazzjoni turistika u dwar l-użu tal-art; l-istabbiliment u l-operat ta’ Segretarjat Ġenerali ġdid tal-Proprjetà Pubblika li jaħdem flimkien mal-ETA/KED li għadhom kemm ġew amalgamati (istituzzjonijiet li jimmaniġaw proprjetà immobbli u proprjetà immobbli turistika rispettivament) li jridu jippreparaw il-proprjetà immobbli għall-privatizzazzjoni ta’ assi kummerċjali u negozjabbli. L-għan huwa li jitjieb l-immaniġġar tal-assi tal-proprjetà immobbli, jinħelsu mill-impedimenti u jiġu ppreparati għall-privatizzazzjoni; il-ħolqien ta’ sitt portafolli mill-HRDAF; l-adozzjoni tal-att legali dwar it-trasferiment lill-Istat tal-assi mobbli u immobbli tal-entitajiet li jingħalqu; || Osservata parzjalment. L-ETA/KED fuża (issa msejħa l-ETAD) xorta jeħtieġ li taħtar il-Bord tad-Diretturi tagħha, wara konsultazzjoni mal-HRADF. (j) ir-riforma tal-amministrazzjon tad-dħul permezz ta’: l-attivazzjoni ta’ unità kbira tal-kontribwenti fiskali; it-tneħħija tal-ostakli għal amministrazzjoni fiskali effettiva billi jkunu implimentati r-riformi ewlenin tal-liġi l-ġdida tat-taxxa, inkluża s-sostituzzjoni ta’ maniġers li ma jilħqux il-miri tal-prestazzjoni u l-evalwazzjoni mill-ġdid tal-kwalifiki tal-awdituri fiskali; l-operat tal-entità għas-soluzzjoni mgħaġġla ta’ tilwim amministrattiv li għadha kemm twaqqfet biex titratta b’rapidità każijiet kbar ta’ tilwim (jiġifieri fi żmien 90 jum); iċ-ċentralizzazzjoni tal-funzjonijiet, u l-amalgamazzjoni ta’, mill-inqas 31 uffiċċju tat-taxxa; || Osservata parzjalment. Diversi azzjonijiet jinsabu għaddejjin għalkemm qegħdin tard. Diversi uffiċċji tat-taxxi li kienu żgħar u ineffiċjenti ngħalqu jew ġew fużi (b’diffikultajiet li għad iridu jiġu solvuti fir-rigward tal-aspett operazzjonali tal-fużjoni) u l-funzjonijiet essenzjali qegħdin fil-proċess li jiġu kkonsolidati. Ġew approvati l-kuntratti bbażati fuq il-prestazzjoni għall-awdituri filwaqt li bħalissa tinsab għaddejja rivalutazzjoni tal-kwalifiki tal-awdituri tat-taxxi. L-unità tal-kontribwenti fiskali l-kbar ġiet stabbilita, iżda għad ma għandhiex il-persunal kollu u għad mhijiex qed taħdem skont l-aqwa prassi internazzjonali. (k) għat-tisħiħ tal-kontroll tan-nefqa: il-ħatra ta’ uffiċjali tal-kontabbiltà finanzjarja permanenti fil-Ministeri kollha; || Osservata (l) pubblikazzjoni ta' pjan tal-persunal għal perjodu ta' żmien medju sal-2015 f'konformità mar-regola ta' reklutaġġ wieħed (1) għal kull 5 persuni li jitilqu li tapplika għall-amministrazzjoni pubblika kollha mingħajr eċċezjonijiet settorjali; trasferiment ta' madwar 15 000 persuna mill-persunal li bħalissa huma impjegati minn diversi entitajiet tal-gvern għar-riserva ta' ħaddiema filwaqt li madwar 15 000 ħaddiem jirtiraw kmieni. Persunal fir-riżerva tal-ħaddiema jew ta’ rtirar kmieni, iridu jitħallsu 60 % tas-salarju bażiku tagħhom (minbarra l-overtime u l-ħlasijiet extra) għal mhux iktar minn 12-il xahar. Għall-persunal li jkun wasal biex jirtira, dawn it-12-il xahar jistgħu jiġu estiżi sa 24 xahar. Pagamenti lil ħaddiema waqt li jkunu fir-riżerva ta’ ħaddiema, huma parti mill-paga tagħhom ta’ severanza; || Mhux osservata. Għadhom ma ġewx ippubblikati l-pjanijiet fuq terminu medju rigward il-persunal li jidentifikaw il-ħtiġijiet ta’ reklutaġġ ta’ kull ministeru. Madwar 10 000 impjegat telaq mis-settur pubbliku taħt skema ta’ rtirar kmieni. B’riżultat ta’ fużjonijiet u għeluq ta’ negozju, 630 impjegat tqiegħdu fir-riżerva tal-ħaddiema. (m) reviżjoni tal-lista ta’ xogħlijiet ta’ strapazz u ta’ diffikultà sabiex tkopri inqas minn 10 % tal-impjegati. Reviżjoni fil-fond ta’ kif jaħdmu l-fondi pubbliċi sekondarji/supplimentari tal-pensjonijiet, inklużi l-fondi għall-benesseri u l-iskemi ta’ somom imħallsa f’daqqa, bil-għan li tiġi stabbilizzata n-nefqa tal-pensjonijiet, u tiġi ggarantita n-newtralità baġitarja ta’ dawn l-iskemi u tiġi żgurata s-sostenibbiltà tas-sistema fuq perjodu ta’ żmien medju u fit-tul. Ir-reviżjoni għandha twassal għal: tnaqqis aktar fl-għadd ta’ fondi eżistenti; l-eliminazzjoni tal-iżbilanċi f’dawk il-fondi b’defiċits; l-istabilizzazzjoni tal-infiq kurrenti f'livell sostenibbli, permezz ta’ aġġustamenti xierqa li għandhom isiru mill-1 ta’ Jannar 2012; u s-sostenibilità fit-tul ta’ skemi sekondarji permezz ta’ rabta stretta bejn il-kontribuzzjonijiet u l-benefiċċji."; || Osservata. [1] ĠU L 296, 15.11.2011, p. 38. [2] COM(2011) 705 finali. [3] ‘The Economic Adjustment Programme for Greece – March 2012,’ European Economy–Occasional Paper Il-qarrej għandu jirreferi għal dak id-dokument għal valutazzjoni aktar dettaljata tal-iżviluppi fir-riforma makroekonomika, finanzjarja, fiskali u strutturali. [4] Memorandum ta' Politiki Ekonomiċi u Finanzjarji, u Memorandum ta' Qbil dwar il-Kundizzjonalità Speċifika tal-Politika Ekonomika tal-31 ta' Ottubru 2011. [5] Id-Deċiżjoni tal-Kunsill 2010/320/UE (ĠU L 145, 11.6.2010). [6] Il-proporzjonijiet għall-PDG huma indikattivi. Fid-Deċiżjoni tal-Kunsill tat-12 ta’ Lulju 2011, il-proporzjonijiet għall-PDG jirreferu għaċ-ċifri nominali tal-PDG li kienu disponibbli f'Lulju 2011: 7.6, 6.5, 4.8 u 2.6 % tal-PDG mill-2011 sal-2014, rispettivament. [7] Id-Deċiżjoni tesiġi wkoll li ż-żieda annwali fid-dejn gross ikkonsolidat tal-amministrazzjoni pubblika ma taqbiżx EUR 17 365 miljun fl-2011; EUR 15 016 miljun fl-2012; EUR 11 599 miljun fl-2013 u EUR 7 885 miljun fl-2014. [8] Id-Deċiżjoni tal-Kunsill 2011/791/UE (ĠU L 320, 11.6.2010, p. 8). [9] Hemm ukoll kriterji ta' prestazzjoni fuq garanziji mogħtija mill-gvern ċentrali, dejn tal-gvern ċentrali u arretrati f’dejn estern. Dawn ma ġewx diskussi f'din il-Komunikazzjoni. Ara r-Rapport dwar il-Konformità msemmi aktar 'il fuq. [10] Ir-Regolament (KE) Nru 1311/2011 tal-Parlament Ewropew u tal-Kunsill tat-13 ta’ Diċembru 2011 li jemenda r-Regolament tal-Kunsill (KE) Nru 1083/2006 dwar ċerti dispożizzjonijiet marbuta mal-ġestjoni finanzjarja għal ċerti Stati Membri li qed jesperjenzaw jew huma mhedda b'diffikultajiet serji fejn tidħol l-istabilità finanzjarja tagħhom (ĠU L 337, 20.12.2011, p. 5).